આવી ભયંકર કટોકટીપૂર્ણ પરિસ્થિતિમાંથી આપણે પસાર થઈ રહ્યા છીએ. એમાંથી બચાવનાર કોઈ તારણહારની આપણે ક્યાં સુધી રાહ જોઈને બેસી રહીશું? આધુનિક યુગના મહાન ચિંતક બર્ટ્રાન્ડ રસેલે બે વિશ્વયુદ્ધોની ભયાનકતા જોયા પછી કહ્યું છે કે, હવે આપણી પાસે માત્ર બે વિકલ્પો બાકી છે. સહઅસ્તિત્વ કે સર્વનાશ એની પસંદગી આપણે જ કરવાની છે, પરંતુ આપણે જોઈએ છીએ તે પ્રમાણે સહઅસ્તિત્વ અને વિશ્વશાંતિની વાતો માત્ર પરિકથા જેવી કાલ્પનિક વાતો બનીને રહી ગઈ છે. આવી પરિસ્થિતિમાં આપણે કરી પણ શું શકીએ? એવું વિચારીને હાથ જોડીને બેસી રહેવું એ કંઈ સમસ્યાનું સમાધાન નથી એને માટે તો ‘ઉતિષ્ઠત, જાગ્રત’ બનવાની ખૂબ જ આવશ્યકતા છે. આપણા સહુની અંદર રહેલ પ્રેમ-સત્ય-શિવ અને સુંદરની ઉદાત્ત ભાવનાઓને જાગ્રત કરી એક નવું જ વાતાવરણ ઊભું કરવાનું છે. આ કામ આપણે સહુએ સાથે મળીને કરવાનું છે, પરંતુ એની શરૂઆત તો આપણે પોતાનાથી જ કરવાની છે. આપણી એ દૈવી શક્તિઓનું આહ્‌વાન કરી એનો ચમત્કાર બતાવવાનો સમય આવી પહોંચ્યો છે.